Drie sterf toe motor verbysteekDrie insittendes van ’n Volkswagen Citi Golf is Saterdagoggend opslag dood. (Foto: Verskaf) Drie insittendes van ’n Volkswagen Citi Golf is Saterdagoggend op slag dood toe dié voertuig ander motors verbygesteek en reg van voor teen ’n Volkswagen-sedan gebots het. Die ongeluk het op die D3110-pad by die Mokurwenyane-nedersetting buite Lephalale in die Waterberg-streek plaasgevind. Die bestuurder van die sedan is tydens die voorval beseer. Dit is egter nie duidelik hoe ernstig dié beserings is nie. Die bestuurder van die sedan is tydens die voorval beseer. (Foto: Verskaf) Luidens ’n verklaring deur die provinsiale departement van vervoer en gemeenskapsveiligheid word roekelose bestuur in dié stadium as die moontlike oorsaak van die ongeluk beskou. Mavhungu Lerule Ramakhanya, LUR vir vervoer in Limpopo, het intussen haar meegevoel met die geliefdes van die oorledenes betuig en die beseerde motoris ’n spoedige herstel toegewens. Ramakhanya het ook ’n beroep op motoriste gedoen om nie roekeloos te bestuur en te jaag nie.